(Басін: ) У нашым асяродзьдзі, лідэраў габрэйскага руху, мы, канечне, ставімся да гэтага адмоўна. Па-першае, з чыста прававога пункту гледжаньня, паколькі гавораць аб амбасадзе неіснуючай дзяржавы. З другога боку, у цяперашні напружаны момант араба-ізраільскага канфлікту, калі толькі летась габрэі страцілі каля 700 чалавек ахвярамі тэрарыстычных актаў і калі там усё напружана, крываточыць, такі крок беларускіх уладаў – гэта адкрыты выклік грамадзкай думцы і выказваньне сваёй пазыцыі ў гэтым канфлікце. У той дзень, калі ўвесь сьвет змагаецца зь міжнародным тэрарызмам, аказваць ушанаваньні рэжыму, які прызнаны ў сьвеце як тэрарыстычны, мне падаецца, што гэта вельмі некарэктна.